open-index/open-wikipedia-markdown huggingface dataset:
Miesten ajat

**Miesten ajat** (Мъжки времена, *Mzhki vremena*) on Edvard Zaharijevin ohjaama bulgarialainen elokuva vuodelta 1977. Sen käsikirjoituksen laati kirjailija Nikolai Haitov kahden novellinsa pohjalta. Pääosia näyttelevät Grigor Vachkov, Mariana Dimitrova, Pavel Poppandov ja Velko Kunev.

Vain vähän dialogia sisältävä elokuva kertoo nuoren Bankon rakkaudesta naiseen, joka on toisen miehen itselleen varaama eikä edes piittaa Bankosta. Tytön vastustuksesta tulee elokuvalle sekä koominen että traaginen keskusteema.

## Vastaanotto

Naispääosan esittäjä Mariana Dimitrova palkittiin Teheranissa 1977. Belgian Antwerpenissa 1978 elokuva sai Fipresci-kriitikkopalkinnon ja valittiin festivaalin kolmanneksi parhaaksi elokuvaksi.

Elokuva on esitetty Yleisradion ohjelmistossa TV2:ssa marraskuussa 1981. *Helsingin Sanomien* Mikael Fränti kirjoitti bulgarialaiselokuvan jylhän ja villin luonnonkuvauksen vievän mukanaan. Myös tarinan ihmiset vaikuttavat hänestä olevan osa luontoa ja alistuvan kohtalon voimille.

## Lähteet
Hassan al-Laqqis

**Hassan Hawlo al-Laqqis** (; k. 3. joulukuuta 2013 Beirut) oli libanonilainen Hizbollahin komentaja.

Al-Laqqis oli nuoruudesta lähtien Hassan Nasrallahin ystävä. Miehet osallistuivat Baalbekissa yhdessä Abbas al-Musawin uskonnolliseen opetukseen. Al-Laqqis opiskeli teknillisessä tiedekunnassa Beirutin amerikkalaisessa yliopistossa. Hän sai sotilaskoulutusta Pohjois-Koreassa. Al-Laqqisista tuli Hizbollahin asejärjestelmien ja teknologisen infrastruktuurin kehittelyelimen johtaja. Hän osallistui viimeisinä elinvuosinaan myös Hizbollahin kybersodankäyntivalmiuksien kehittämiseen. Al-Laqqis osasi sujuvasti farsia. Hän matkusti ajoittain Teheraniin ja tapasi siellä Ali Khamenein viimeisen kerran pari kuukautta ennen kuolemaansa.

Al-Laqqis tapettiin ampumalla häntä useita kertoja päähän ja kaulaan hänen ollessaan poistumassa autosta. Hizbollah ja Iran syyttivät Israelin tiedustelua teon suunnittelusta. Hizbollahin mukaan Israel oli jo aiemmin yrittänyt murhata al-Laqqisin. Israel kuitenkin kiisti teon, josta vastuun otti sen sijaan ennestään tuntematon sunniryhmittymä.

## Lähteet
Kyöpperivaara

**Kyöpperivaara** (saameksi *Kyeppirvääri*) on vaara Inarin Kaamasessa. Se kohoaa noin 50&nbsp;m korkeammalle koillispuolella sijaitsevasta Kyöpperijärvestä. 

Syyskuussa 1964 vaaralla sattui niin kutsuttu Kyöpperin pamaus, kun koulupojat räjäyttivät nuotiossa suuren määrän Lapin sodan aikaisia ammuksia. Räjähdyksen seurauksena vaaraan syntyi halkaisijaltaan parisenkymmentämetrinen kraatteri.

## Lähteet
Mohammad Hussein Fadlallah

**Mohammad Hussein Fadlallah** (; 16. marraskuuta 1935 Najaf, Irak – 4. heinäkuuta 2010) oli libanonilainen shiialainen uskonoppinut ja suurajatolla.

Fadlallah syntyi Irakissa, johon hänen vanhempansa olivat muuttaneet eteläisestä Libanonista vuonna 1928. Hän oli mukana perustamassa Irakissa Nuri al-Malikin johtamaa Islamilainen Da’wa -puoluetta. Vuonna 1966 Fadlallah asettui Libanoniin, jossa hän nousi maassa uskonoppineena johtavaan asemaan. Häntä pidettiin länsimaissa Hizbollah’n alkuaikojen johtajana, mutta hän itse kiisti tämän. Fadlallah opetti vastarintataistelija Ragheb Harbia. Hän teki aikoinaan läheistä yhteistyötä Irakissa teloitetun Mohammad Baqir al-Sadrin kanssa. Ajoittain Fadlallah yhdisti itsensä Hizbollah’han, mutta ajoittain hän arvosteli sen näkökulmia.

Yhdysvallat epäili Fadlallah’ta vuoden 1983 autopommi-iskusta, jonka uhreina olivat Libanonissa toimineet monikansalliset joukot. Beirutin autopommi-isku 1985 sattui lähellä Fadlallah’n kotia. Siinä kuoli 85 ihmistä, mutta Fadlallah itse selviytyi vahingoittumattomana. Hän väitti vuonna 1985 Hizbollah’n *Al-Ahed*-lehdessä, ettei Israelia voinut pitää vastaavalla tavalla turvallisuuteen ja rauhaan oikeutettuna kuin alueen muita valtioita. Vuonna 1995 Bill Clintonin hallinto jäädytti Fadlallah’n varat epäiltyjen terrorismikytkösten johdosta. Vuonna 2006 Israel pommitti Fadlallah’n kotia, mutta hän ei ollut paikalla.

Fadlallah edusti progressiivisia näkemyksiä naisten oikeuksien suhteen. Hän kannatti naisten oikeutta puolustautua perheväkivaltaa vastaan. Hän tuomitsi tyttöjen sukupuolielinten silpomisen ja kunniamurhat. Fadlallah johti perjantaisin rukouksia Iranin rahoittamassa Hosseinein-moskeijassa Beirutin eteläosissa. Hän johti myös orpolasten hyväksi toiminutta Al-Aytam-järjestöä. Fadlallah oli naimisissa Najat Noureddinin kanssa ja hänellä oli yksitoista lasta. Myös hänen vanhimmasta pojastaan tuli uskonoppinut.

## Lähteet
Oma kultasein

**Oma kultasein** on suomalaislaulaja Markku Aron kolmas studioalbumi, joka julkaistiin loppuvuodesta 1974. Nimikappale on yksi Aron tunnetuimpia ja ylsi parhaimmillaan Suomessa singlelistan seitsemänneksi.

Albumi on julkaistu CBS-levymerkillä vinyylilevynä ja C-kasettina.

## Äänitykset
Äänityksiä tehtiin useissa sessioissa helmi–marraskuun aikana Finnlevyn studioilla vuonna 1974. Jukka Teittinen äänitti suomalaista alkuperää olevat kappaleet 27. helmikuuta (”Anna kaikkien kukkien kukkia”), 3. syyskuuta (”Helpota hiukan”) ja 21. marraskuuta (”Kun rippikoulusta palattiin”). Käännöskappaleet äänitti Antti Joki 18. heinäkuuta (”Elämäni on kuin suuri haave”) sekä 8. elokuuta (”Oma kultasein”, ”Loit elämälle pohjaa” ja ”Mies ja skitta”).

## Kappaleet
### A-puoli
# 
# 
# 
# 
# 
# 

### B-puoli
# 
# 
# 
# 
# 
# 
Lähteet:

## Tekijät
* Markku Aro – laulu

### Tuotanto
* Vexi Salmi / Finnlevy – tuotanto
* Marja Arvola-Rantanen – kansi
* Jorma Breider – valokuvat
* Finnlevy-studiot / Antti Joki, Jukka Teittinen – äänitys
Lähde:

## Lähteet

## Aiheesta muualla
* Albumi Fono.fi:n Äänitetietokannassa
Tasavaltalaisten ja konservatiivien kansanpuolue

**Tasavaltalaisten ja konservatiivien kansanpuolue** (, lyhenne **VKRE**) oli virolainen poliittinen puolue, joka toimi vuosina 1994–1998. Puolue oli isänmaaliitosta eronnut siipi. 

Puolue perustettiin syyskuussa 1994 isänmaaliiton hajoamisen ja joidenkin kansalliskonservatiivisten jäsenten lähtiessä. Uuden puolueen perustajat, kuten Enn Tarto, Kaido Kama ja Ülo Nugis, olivat 1990-luvun alun konservatiivisen kansanpuolueen ja tasavaltalaispuolueen entisiä jäseniä, jotka olivat olleet kaksi vuotta aiemmin luomassa Isamaan vaaliliittoa syksyn 1992 Riigikogun vaaleihin yhdessä kristillisdemokraattisen puolueen ja kristillisdemokraattisen liiton kanssa. Tasavaltalaispuoluetaustainen Nugis oli käynyt juuri kesällä 1994 häviöön päättyneen valtataistelun isämaaliitossa puheenjohtaja ja pääministeri Mart Laarin kanssa ennen eroaan isämaaliitosta. 

VKRE muodosti syys-lokakuussa 1994 oman yhdeksänhenkisen parlamenttiryhmän, jonka johtaja oli Karin Jaani. Laarin eron jälkeen muodostetussa Tarandin hallituksessa VKRE:llä oli kaksi edustajaa, Kaido Kama ja Vootele Hansen.  

Tasavaltalaisten ja konservatiivien kansanpuolue osallistui vuoden 1995 Riigikogun vaaleihin Oikeistolaiset-vaaliliiton () alla. Lista sai 27&nbsp;053 ääntä (5,00&nbsp;%) ja sai viisi paikkaa Riigikoguun. Puolue pysyi oppositiossa koko nelivuotiskauden 1995–1999.

Toukokuussa 1998 puolue sulautui Viron talonpoikaispuolueeseen () ja muodosti uuden kansanpuolueen ().

## Lähteet
SpaceX Crew-9

**SpaceX Crew-9** (tai **USCV-9**) on SpaceX:n miehitetty avaruuslento ISS:lle. Laukaisu tapahtui 28. syyskuuta 2024 (UTC). Lento kuuluu NASAn Commercial Crew Program -ohjelmaan. Lento myöhästyi ja muuttui normaalista neljän hengen laukaisusta toisen miehitetyn aluksen CST-100 Starlinerin ongelmien vuoksi. Alunperin Starlinerin koelennon kaksihenkisen miehistön oli tarkoitus palata samalla aluksella kahdeksanpäiväisen lennon lopuksi. Aluksessa ilmenneiden ongelmien vuoksi alus päätettiin lopulta palauttaa miehittämättömänä ja miehistö palaisi vasta Crew-9-aluksen mukana.

Paluu on suunniteltu vuoden 2025 helmikuulle.

## Miehistö
Laukaisu:
*Nick Hague, NASA, Komentaja, Retkikunta 72
*Aleksandr Gorbunov, Roskosmos, Tehtäväspesialisti, Retkikunta 72

Paluu:
*Nick Hague, NASA, Komentaja, Retkikunta 72
*Aleksandr Gorbunov, Roskosmos, Tehtäväspesialisti, Retkikunta 72
*Barry E. Wilmore, NASA, Tehtäväspesialisti Retkikunta 71/Retkikunta 72
*Sunita Williams, NASA, Tehtäväspesialisti Retkikunta 71/Retkikunta 72

## Katso myös
* Luettelo Falcon 9:n laukaisuista

## Aiheesta muualla
Sahune

**Sahune** on kunta Ranskassa Drômen departementissa Auvergne-Rhône-Alpesin alueella. Se sijaitsee Eyguesjoen varrella, noin 15 kilometriä Nyonsin kaupungista koilliseen.

Sahunen kylä on rakennettu korkealle rinteeseen. Asukkaat päättivät kuitenkin hylätä sen 1800-luvun lopulla ja asettua Eyguesjoen varrelle, jossa on paremmat asuinolot. Asukkaat kuitenkin näkivät rapistuvan vanhan kylän, joten he päättivät perustaa yhdistyksen, joka ylläpitää vanhaa kylää. Sahunea suojaa kylmyydeltä sitä ympäröivät keskikokoiset vuoret antaen sille leudon ilmaston. Tunnetuin vuorista on idän suunnassa oleva vuori, Rocher de Bramard. Se muistuttaa sfinksin päätä, ja sen sanotaan vartioineen kylää.

## Lähteet

## Aiheesta muualla
Hustadin kirkko (Inderøy)

**Hustadin kirkko** () on Inderøyn kunnassa Norjassa sijaitseva kivinen pitkäkirkko 1100-luvulta.

## Lähteet

## Aiheesta muualla
Hustadin kirkko

**Hustadin kirkko** voi tarkoittaa seuraavia:

* Hustadin kirkko, kirkko Hustadvikan kunnassa Norjassa
* Hustadin kirkko, kirkko Inderøyn kunnassa Norjassa
Salbergin kirkko

**Salbergin kirkko** () on Inderøyn kunnassa Norjassa sijaitseva puinen pitkäkirkko vuodelta 1644.

## Lähteet

## Aiheesta muualla
Viimeinen sana (elokuva)

**Viimeinen sana** (Последната дума, *Poslednata duma*) on Binka Željazkovan käsikirjoittama ja ohjaama bulgarialainen elokuva vuodelta 1973. Se on esitetty Yle TV2 -kanavalla marraskuussa 1975. Naisvankila-aiheisen elokuvan pääosia näyttelevät Tsvetana Maneva, Doroteja Tontševa, Bella Tsoneva, Aneta Petrovska, Emilija Radeva, Nikolai Binev ja Itshak Fintsi.

## Juoni
Ryhmä vastarintaliikkeeseen osallistuneita kommunistinaisia odottaa vankilassa teloitustaan natsi-Saksan miehitettyä Bulgarian. Naiset maalaavat kukkia selliensä seiniin, yksi lohduttaa itseään muistelemalla suurta rakkauttaan, opettaja synnyttää tyttären, maalaisnainen tunnustaa elämänsä suurimman synnin.

## Vastaanotto
Elokuva sai Femina-palkinnon Brysselissä 1976.

## Lähteet
Luettelo International Formula 3000 -kuljettajista

Tämä on **luettelo International Formula 3000 -kuljettajista**, jotka ovat osallistuneet vähintään yhteen International Formula 3000 -starttiin.

## A
Rydboholm

**Rydboholm** voi tarkoittaa seuraavia:

* Rydboholm, taajama Boråsin kunnassa Ruotsissa
* Rydboholmin linna Österåkerin kunnassa Ruotsissa
Tiziana Cantone

**Tiziana Cantone** (15. heinäkuuta 1983 – 13. syyskuuta 2016 Mugnano di Napoli) oli italialainen nainen, joka teki itsemurhan ja josta tuli nettikiusaamisen sekä kostopornon vastaisen kamppailun symboli.

Cantone lähetti huhtikuussa 2015 seksivideoita tapailemalleen miehelle ja kolmelle ystävälleen. Yhdessä videossa hän totesi: *Sinä videoit? Hyvä*. Fraasista tuli meemien aihe, ja sitä käyttivät julkaisemissaan videoissa muiden muassa jalkapalloilijat Paolo Cannavaro ja Antonio Floro Flores. Tekstiä käytettiin muun muassa T-paitoihin painettuna. Cantone sai tietää videoitaan päätyneen pornosivustoille ystävän soittaessa hänelle aiheesta. Hänelle omistettiin myös Facebook-sivu “videoiden tähtenä”. Cantone voitti oikeuden tekemän ratkaisun oikeudesta tulla unohdetuksi, mutta tämä ei auttanut, koska videoita oli julkaistu uudelleen tuhansia kertoja. Katsojia oli yli miljoona. Oikeus määräsi Cantonen maksettaviksi 20&nbsp;000 euron oikeudenkäyntikulut.

Videoiden levittyä viraalisti muun muassa Facebookissa ja Whatsappissa Cantone muutti Toscanaan. Hän jätti työpaikkansa ja aloitti nimenmuutosprosessin. Torinon kaupunginvaltuutettu Walter Caputo syytti Cantonea ja epäili tämän tavoitelleen pahamaineisuutta. Cantone hirttäytyi tätinsä asunnossa Mugnano di Napolissa syyskuussa 2016. Hän oli yrittänyt itsemurhaa kahdesti aiemmin. Kuolema herätti keskustelun nuorten naisten julkisen häpäisyn seurauksista. Pääministeri Matteo Renzi piti tapausta enimmäkseen “kulttuurisen taistelun” ilmentymänä. Kirjailija Roberto Saviano piti Cantoneen kohdistuneen vihan syynä Italian sairaalloista suhdetta seksiin; hänen mukaansa estotonta seksiä pidettiin maassa synneistä suurimpana. Cantonen kuoltua neljää miestä vastaan aloitettiin tutkinta kunnianloukkauksesta.

Cantonen äiti jatkoi tyttärensä kuoltua kamppailua netin vihamielistä sisältöä vastaan. Vuonna 2021 Napolin maakunnassa syyttäjät määräsivät ruumiin kaivettavaksi ylös, koska kuolemaa ei ollut aikanaan tutkittu tarkasti vaan se oli päätelty olosuhteiden perusteella itsemurhaksi. Syyttäjänvirastossa tapausta pidettiin mahdollisena murhana ja uutta tutkimusta välttämättömänä, koska alkuperäiset löydökset olivat olleet epäjohdonmukaisia. Kahden miehen DNA-jälkiä oli taltioitu kuolinpaikalta. Tammikuussa 2024 kuitenkin ilmoitettiin, että uusissa tutkimuksissa ei ollut ilmennyt mitään viitteitä siitä, että kyseessä ei olisi ollut itsemurha, ja tapaus katsottiin loppuun käsitellyksi.

## Lähteet
Sandhult

**Sandhult** on taajama Boråsin kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 586 asukasta vuonna 2021.

## Lähteet

## Aiheesta muualla
Teija Lehto

**Teija Lehto** (s. 1965 Nousiainen) on Paimiossa asuva ja työskentelevä suomalainen kuvataiteilija ja taidegraafikko, jonka työskentelee erityisesti öljyväripuupiirroksen keinoin. Lehdon teokset ovat värikkäitä asetelmia, joissa kuvataan arkisia esineitä ja asioita kodeissa, puutarhoissa tai lähiluonnossa, esimerkiksi kattauksia, huonekaluja, pöydillä lojuvia astioita, elintarvikkeita, maisemia, kasveja, marjoja ja sieniä. Tarkentamalla teoksillaan katseen jokapäiväisten elinympäristöjen yksityiskohtiin Lehto pyrkii korostamaan arkisten havaintojen tärkeyttä elämän merkityksellisyyden kokemuksen muodostumisessa. Tavanomaisen oloiset kuva-aiheet korostavat hetkessä elämistä sekä hetkien kauneutta. Lehto jatkaa työskentelyllään asetelmamaalauksen perinnettä, mutta kuvaa teoksissaan myös vaikkapa muoviesineitä tai sotkua, joita ei tavallisesti pidetä ylevinä. Lehdon kiinnostuksen kohteena ovat myös mikromaisemat, joita hänen mukaansa voi syntyä katsomalla lähelle.   
   
Lehto on opiskellut kuvataidetta 1990-luvulla Kankaanpään taidekoulussa ja suorittanut kuvataiteilijan tutkinnon Turun taideakatemisassa vuonna 2011. Hän on pitänyt yksityisnäyttelyitä Suomessa ja Ruotsissa vuodesta 2000 lähtien, ja o vuodesta 1998 asti osallistunut yhteis- ja ryhmänäyttelyihin muun muassa Japanissa, Unkarissa ja Liettuassa.

## Lähteet

## Aiheesta muualla
*Teija Lehto Kuvataidematrikkelissa.
Viron kansanpuolue (1998)

**Viron kansanpuolue** (, lyhenne **R**) oli virolainen poliittinen puolue, joka toimi vuosina 1998–1999. Puolue syntyi toukokuussa 1998 pienen Viron talonpoikaispuolueen, (, ETRE) ja Tasavaltalaisten ja konservatiivien kansanpuolueen (, VKRE) yhdistyessä. Jälkimmäinen oli vuonna 1994 isänmaaliitosta eronnut siipi.

Vuoden 1995 Riigikogun vaaleissa ETRE ei saanut yhtään edustajaa Riigikoguun, kun taas VKRE sai viisi edustajaa Riikikoguun.

Yhdistyneen puolueen puheenjohtajana oli koko sen olemassaolon ajan Toomas Hendrik Ilves, joka oli toiminut aiemmin Siimannin hallituksen ulkoministerinä. Maaliskuun 1999 Riigikogun vaaleissa Kansanpuolue asettui ”Maltillisten”  alle, jotka saivat yhteensä 15,21 prosenttia äänistä. Vuoden 1999 vaaleissa maltilliset saivat yhdessä kansanpuolueen kanssa 17 paikkaa Riigikoguun. Vaaliliitosta muodostui marraskuussa 1999 uusi puolue Kansanpuolue Maltilliset , ja siitä tuli osa Laarin johtamaa konservatiivista koalitiohallitusta.

## Lähteet
Hermen Rode

**Hermen Rode** oli saksalainen taidemaalari, joka vaikutti 1400-luvun lopulla Lyypekissä. Hän maalasi alttaritauluja, joita päätyi muun muassa Salemin kirkkoon ja Sorundan kirkkoon Ruotsissa.
## Kuvia

Niguliste church.altar.jpg|Nigulisten kirkon alttaritaulu Tallinnassa

## Lähteet

## Aiheesta muualla
Édouard Michelin

**Édouard Michelin** (13. elokuuta 1963 – 26. toukokuuta 2006) oli ranskalainen Michelin-yhtiön toimitusjohtaja. Hän oli yrityksen perustajan Édouard Michelinin pojanpoika.

## Yksityiselämä
Édouard Michelin kuoli hukkumalla kalastaessaan Raz de Seinissä lähellä Seinin saarta Finistèren rannikolla Luoteis-Ranskassa 26. toukokuuta 2006. Myös veneen kapteeni Guillaume Normant kuoli onnettomuudessa. Michelinin kunniaksi Formula 1:sten Monacon GP:ssä kilpailun kärkikolmikko jätti tavanomaisen samppanjasuihkun palkintoseremoniassa väliin.
Rémuzat

**Rémuzat** on kunta Ranskassa Drômen departementissa Auvergne-Rhône-Alpesin alueella. Se sijaitsee Eyguesin ja sen sivujoen Oulen varrella, noin 27 kilometriä Nyonsin kaupungista koilliseen.

Rémuzat oli 1300-luvulla kaksi erillistä kylää. Oulejoen oikealla rannalla vuoren rinteellä oleva Castrum Remusaco, ja vasemmalla rannalla joen läheisyydessä Campus Caritatis. 1600-luvulla vuoren rinteellä oleva kylä autioitui, koska sitä uhkasivat viereisen Rocher du Caire -vuoren maanvyörymät. Autioituvan kylän talojen kiviä käytettiin laaksossa olevan kylän rakennustarpeisiin.

## Lähteet

## Aiheesta muualla
Apomatox

**Apomatox** oli ranskalainen autourheilutalli, joka kilpaili International Formula 3000 vuosina 1989–2001. Talli toimi Prostin junioritallina vuosina 1998–2001.

## Lähteet

## Aiheesta muualla
* Apomatox - Motorsportstats.com
* Apomatox - Motorsportmagazine.com
* Apomatox - Speedsport-Magazine.com
Misato Haga

**Misato Haga** (; s. 15. helmikuuta 1979) on japanilainen moottoriurheiluvaikuttaja ja Drago Corse -tallin tallipäällikkö. Aiemmin hän toimi Direxiv-tallin tallipäällikkönä.

## Lähteet
Soturit (vuoden 1979 elokuva)

**Soturit** (*The Warriors*) on vuonna 1979 ensi-iltansa saanut toimintatrilleri, jonka on ohjannut Walter Hill. Käsikirjoituksesta vastasivat Hill ja Davis Shaber. Elokuva perustuu Sol Yurickin samannimiseen romaaniin ja kuvaa kuvitteellista katujengiä, jonka on paettava 30 mailin matka Bronxista kotikulmilleen Coney Islandille, sillä heidät on lavastettu jengijohtajan murhaajiksi. Elokuvan pääosissa ovat Michael Beck, James Remar ja Deborah Van Valkenburg. Elokuva sai ensi-iltansa Yhdysvalloissa 9. helmikuuta 1979.
Hedared

**Hedared** on taajama Boråsin kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 349 asukasta vuonna 2021.

## Lähteet

## Aiheesta muualla
Frank Cali

**Francesco “Frank” Cali** (1965 – 13. maaliskuuta 2019 Staten Island) oli yhdysvaltalainen Gambinon mafiaperheen johtaja.

Cali piti matalaa profiilia ja saikin eläessään vähäisesti julkista huomiota. Lehdistön mukaan hän vältti turvautumista väkivaltaan, koska se olisi tuonut kaipaamatonta huomiota laittomalle opioidikaupalle. Cali oli vuosien ajan FBI:n tarkkailussa, mutta hänet pidätettiin vain kerran: vuonna 2008 salaliitosta kiristykseen.

## Kuolema
Cali ammuttiin kotinsa ulkopuolella Staten Islandissa maaliskuussa 2019. Kolme päivää myöhemmin teosta pidätettiin New Jerseyssa 24-vuotias Anthony Comello, joka kannatti QAnon-salaliittoteoriaa eikä sanojensa mukaan tuntenut uhriaan. Comello kertoi olleensa surmapaikalla kannabista käyttääkseen. Hän oli sanojensa mukaan törmännyt lava-autolla Calin maasturiin siten, että siitä oli irronnut rekisterikilpi. Tarinan mukaan Cali oli poistunut asunnostaan ja kertonut Comellon olleen onnekas, koska Cali ei tappanut häntä. Sanojensa mukaan Comello säikähti ja ampui Calin kuoliaaksi. Myöhemmin hän antoi erilaisia ja ajoittain omituisia selityksiä tapahtuneelle. Hän muun muassa väitti toimineensa muiden painostuksesta tai käskystä.

Asianajajan mukaan Comello ampui Calin, koska kannatti pakkomielteisesti QAnonia ja tunsi tarvetta suojella Donald Trumpia. Asianajajan mukaan tekijä uskoi Calin olleen huomattavassa asemassa maailmanlaajuisessa kabaalissa, jonka tehtävä oli tuhota amerikkalaiset arvot ja elämäntapa. Comello oli myös aiemmin yrittänyt toteuttaa kansalaispidätyksiä väitetystä vaalivilpistä. Oikeudessa ja sen ulkopuolella omituisesti käyttäytynyt Comello todettiin kesäkuussa 2020 kyvyttömäksi vastaamaan teoistaan. Hänet määrättiin sijoitettavaksi psykiatriseen hoitolaitokseen.

## Lähteet
Suomen viimeisen rauhanaikaisen mestauksen muistomerkki

**Suomen viimeisen mestauksen muistomerkki** sijaitsee Marttilan kotiseutumuseon takana osoitteessa Härkätie 720. Suomen viimeinen mestattava oli Antti Hannula. Muistomerkin pystytti vuonna 1974 Lions-klubi.

Muistomerkin pystyttämisen jälkeen selvisi, ettei tämä mestaus ollutkaan viimeinen. Viimeinen mestattu olikin Tahvo Putkonen.

## Lähteet
Sébastien Philippe

**Sébastien Philippe** (s. 8. helmikuuta 1975) on ranskalainen autourheilija. Hän on kilpaillut Super GT ja Ranskan Formula 3 -sarjoissa. Philippe voitti Formula Renault Campus mestaruuden vuonna 1993 ja Japanin Formula 3 mestaruuden vuonna 2000.

Nykyisin hän toimii ranskalaisen ART Grand Prix -tallin tallipäällikkönä.

## Aiheesta muualla
* Sébastien Philippe Driver Databaessa
Akkineni Nageswara Rao

**Akkineni Nageswara Rao** (; 20. syyskuuta 1924 Ramapuram, Brittiläinen Intia – 22. tammikuuta 2014 Hyderabad, Andhra Pradesh, Intia), lyhyemmin **ANR**, oli intialainen näyttelijä ja elokuvatuottaja, joka tunnettiin työstään telugunkielisissä elokuvissa. Seitsemän vuosikymmentä kestäneen uransa aikana hän näytteli lukuisissa menestyselokuvissa, ja hänestä tuli yksi alan merkittävimmistä henkilöistä. Akkineni sai lukuisia tunnustuksia, mukaan lukien seitsemän osavaltionsa Nandi Awards -palkintoa, viisi Filmfare Awards South -palkintoa ja Tamil Nadu State Film Awards -palkinnon. Hänet palkittiin Dadasaheb Phalke -palkinnolla, intialaisen elokuvan korkeimmalla tunnustuksella, vuonna 1990. Lisäksi Intian hallitus myönsi hänelle Padma Vibhushanin (2011), Padma Bhushanin (1988) ja Padma Shrin (1968) panoksestaan taiteeseen ja elokuvaan.

Hän näytteli noin 250 elokuvassa. Hänellä oli keskeinen rooli teluguelokuvateollisuuden siirtämisessä Madrasista Hyderabadiin. Hän perusti Annapurna Studiosin vuonna 1976 tukeakseen Hyderabadin kasvavaa elokuvateollisuutta.

Akkineni kuoli syöpään 89-vuotiaana Hyderabadissa.

## Yksityiselämä
Akkineni oli naimisissa Annapurnan kanssa ja heillä oli viisi lasta, mukaan lukien näyttelijä Nagarjuna. Vaikka Akkineni tunnettiin mytologisten hahmojen näyttelemisestä, hän oli ateisti.

## Valikoitu filmografia
* *[[Balaraju]]* (1948)
* *[[Laila Majnu]]* (1949)
* *[[Devadasu]]* (1953)
* *[[Missamma]]* (1955)
* *[[Anarkali (vuoden 1955 elokuva)|Anarkali]]* (1955)
* *[[Tenali Ramakrishna (elokuva)|Tenali Ramakrishna]]* (1956)
* *[[Mayabazar]]* (1957)
* *[[Gundamma Katha]]* (1962)
* *[[Sudigundalu]]* (1968)
* *[[Dasara Bullodu]]* (1971)
* *[[Prema Nagar]]* (1971)
* *[[Chandragupta Chanakya]]* (1977)
* *[[Meghasandesam]]* (1982)
* *[[Seetharamayya Gari Manavaralu]]* (1991)
* *[[Manam]]* (2014)

## Lähteet

## Aiheesta muualla

* 
*
Just Stop Oil

**Just Stop Oil** (JSO) on brittiläinen ympäristöliike, joka on järjestänyt suuren näkyvyyden mielenilmauksia kiisteltyjä taktiikoita käyttäen. Se kuvailee toimintaansa väkivallattomaksi vastarinnaksi, jolla vaaditaan Britannian hallitukselta lupien myöntämisen lopettamista kaikille uusille öljy-, kaasu- ja kivihiilihankkeille.

Just Stop Oil on ilmaissut mieltään muun muassa estämällä tieliikennettä sekä keskeyttämällä urheilutapahtumia ja teatteriesityksiä. Tempauksiin ovat kuuluneet myös liimaantuminen taideteosten kehyksiin ja keiton heittäminen taideteosten päälle. Just Stop Oililla on kytköksiä muihin ympäristöliikkeisiin, kuten Elokapinaan ja Insulate Britainiin. Kesäkuussa 2024 Just Stop Oilin aktivistit värjäsivät osan Stonehengesta maissijauholla oranssiksi. Kaksi henkilöä pidätettiin teosta, jonka Rishi Sunak ja Keir Starmer tuomitsivat.

Just Stop Oil on ilmoittanut suurimman osan rahoituksestaan olevan peräisin Climate Emergency Fundilta, joka on osittain Aileen Gettyn rahoittama. Lisäksi liike on ilmoittanut saavansa lahjoituksia kansalaisilta ja järjestöiltä.

## Lähteet
Tähti on syttynyt

**Tähti on syttynyt** (*A Star Is Born*) on Frank Piersonin ohjaama yhdysvaltalainen musikaalielokuva vuodelta 1976. Se on modernisoitu uusintaversio vuoden 1937 elokuvasta *[[Tapahtuipa Hollywoodissa]]* ja vuoden 1954 elokuvasta *[[Tähti on syntynyt (vuoden 1954 elokuva)|Tähti on syntynyt]]*, ja sen pääosia hiipuvana rocktähtenä ja aloittelevana laulajattarena näyttelevät Kris Kristofferson ja Barbra Streisand.

Elokuva tuotti tekijöilleen viisi Golden Globe -palkintoa: paras musikaali- tai komediaelokuva, paras musiikki (Kenneth Ascher ja Paul Williams), paras laulu (”Evergreen”), paras naispääosa (Barbra Streisand) ja paras miespääosa (Kris Kristofferson). Oscar-gaalassa se palkittiin parhaasta laulusta ja toi ehdokkuuden myös musiikki-, kuvaus- ja äänityskategoriassa.

## Vastaanotto
Elokuvakriitikko Leonard Maltinin mielestä *Tähti on syttynyt* ei vakuuta tarinana, vaan herää kunnolla eloon vain Streisandin upeiden laulusuoritusten ajaksi. *Helsingin Sanomien* Helena Ylänen kirjoitti Barbra Streisandin olevan tässä itselleen tilaamassa tarinassa liian itsevarma käydäkseen ensin vakuuttavasti epävarmasta laulajanalusta ja sitten surevasta leskestä. Kristofferson taas ei Yläsen mielestä ole milloinkaan laulanut niin huonosti kuin tässä elokuvassa ja jää siksikin täysin Streisandin varjoon. *[[Video-opas|Video-oppaan]]* Asko Alanen koki elokuvan kahteen aikaisempaan versioon verrattuna väkinäisimmäksi sovitukseksi samasta tarinasta. Hän antoi sille kaksi tähteä viidestä, mikä vastaa sanallista arviota ”keskinkertainen”.

## Lähteet
Traton

**Traton [[Eurooppayhtiö|SE]]**, tunnettu Traton Groupina (aikaisemmin **Volkswagen Truck & Bus AG**), on Volkswagen Groupin hyötyajoneuvoja valmistava tytäryhtiö.

## Yhteiset moottorit
### 12,4
International oli jo ennen liittymistään osaksi Tratonia tehnyt yhteistyötä MANin kanssa 12,4-litraisessa moottorissa, joka MAN-merkillä tunnetaan tyyppimerkinnällä D26 ja Internationalina aiemmin Maxxforce 13:na ja myöhemmin A26:na.
### 12,7
Scania esitteli 2021 12,7-litraisen moottorin, joka tunnetaan tyyppimerkinnällä DW6. Tämä moottori otettiin 2 vuotta myöhemmin Internationaleissa käyttöön tunnuksella S13 ja MANeissa merkinnällä D30.

## Lähteet
Johan Weckrooth

**Johan Weckrooth** (1709 –  26. kesäkuuta 1756 Viipuri) oli suomalainen kauppias, laivanvarustaja ja sahanomistaja.

Luultavasti Viipurissa syntyneen ja siellä kuolleen Weckroothin vanhammat olivat Äyräpään nimismies Johan Weckrooth ja Margareta Herkepaea. Hänen puolisonsa vuodesta 1735 oli Catharina Sesemann, kauppias Philip Sesemannin tytär. Johan ja Catharina Weckroothin lapsista Anna Catharina oli kenraalimajuri Niclas Wilhelm Sutthoffin äiti ja Helena Viipurin kuvernööri, vapaaherra Nikolai Heinrich von Engelhardtin puoliso.

Weckrooth lienee saanut porvarinoikeudet 1730-luvulla. Hän toimi monista muista Viipurin kauppiaista poiketen myös laivanvarustajana, jolla oli 1740- ja 1750-luvuilla useita laivoja. Hän omisti myös pikitehtaan ja sahoja, joita varten hän rakennutti kanavia tukinuittoon. Viipurissa Weckroooth omisti kolme kaupunkitaloa. Vaikka Weckrooth oli Viipurin suurimpia kauppiaita 1700-luvun puolivälissä, hän ei osallistunut juurikaan näkyvästi kaupungin hallintoon. Nuorena kuolleen Weckroothin luoma liiketoiminta, jota hänen äitinsä ja kaksi poikaansa jatkoivat, päättyi vararikkoon jo 1786. Kirjailija Lempi Jääskeläinen on kuvannut romaanisarjassaan Viipurin Weckrootheja.

## Lähteet

## Aiheesta muualla
*
Kansallinen kokoomuspuolue Isänmaa

**Kansallinen kokoomuspuolue Isänmaa** (, lyhenne I) oli virolainen poliittinen puolue 21. marraskuuta 1992 – 2. joulukuuta 1995.

Syksyllä 1991 Viron kristillisdemokraattinen puolue, Viron konservatiivinen kansanpuolue, Viron kristillisdemokraattinen liitto, Tasavaltalaispuolue ja Viron Liberaalidemokraattinen puolue muodostivat vaaliliiton Isamaa. Vaaliliitto osallistui itsenäisyyden palautuksen jälkeisiin ensimmäisiin Riigikogu-vaaleihin syyskuussa 1992. Vaaliliitto saavutti 101-jäseniseen Riigikoguun 29 paikkaa 22 % kannatuksellla. 

Vähän myöhemmin 21. marraskuuta 1992 Isamaa-vaaliliiton puolueet pl. liberaalidemokraatit muodostivat uuden poliittisen puolueen *Kansallinen kokoomuspuolue Isänmaa* , joka oli johtava puolue Laarin I hallituksessa. Viron silloisesta pääministeristä Mart Laarista tuli uuden poliittisen puolueen puheenjohtaja, joka toimi puheenjohtajana puolueen olemassaolon loppuun asti. Isamaa-vaaliliiton kuusi liberaalidemokraattijäsentä perusti lokakuussa 1993 oman parlamenttiryhmänsä. 

Puolueessa käytiin kevään 1994 aikana valtataistelua, jossa pääministeri-puheenjohtaja Laar säilytti asemansa, mutta opposition muodostaneet Konservatiivinen kansanpuolue- ja tasvaltalaispuoluetaustaiset edustajat Ülo Nugisin johdolla erosivat kesällä 1994 ja muodostivat uuden puolueen Tasavaltalaisten ja konservatiivien kansanpuolue, johon siirtyi yhdeksän Riigikogun entistä Kokoomuspuolue Isänmaan edustajaa. Näin Kokoomuspuolue Isänmaa oli supistunut alle puoleen eli 14 Riigikogu-edustajaan alkuperäisestä 29:stä edustajasta. Käytännössä Laarin hallitus oli tässä vaiheessa vähemmistöhallitus.

Riigikogu antoi 26. syyskuuta 1994 epäluottamuksensa Mart Laarin hallitukselle, mikä johtui rahauudistuksen aikana kerättyjen ruplien myymisestä Tšetšenialle. Kokoomuspuolue Isänmaa ei kuitenkaan hajonnut, vaan Maltilliset, Kansallinen riippumattomuuden puolue, Kokoomuspuolue Isänmaa ja Isänmaasta irronneet puolueet pysyivät muodostetussa uudessa Andres Tarandin hallituksessa, joka astui virkaan 8. marraskuuta 1994. Hallituksessa vaihtui vain viisi ministeriä, yhtenä Mart Laar. Uutta Tarandin hallitusta sanottiinkin "Laar-kakkoseksi ilman Laaria".

Kansallinen koalitiopuolue Isamaa sulautui Viron itsenäisyyspuolueeseen 2. joulukuuta 1995. Yhdistymisen seurauksena syntyi Isänmaaliitto.

## Lähteet
Group Therapy

**Group Therapy** () voi viitata seuraaviin: 

## Musiikkiin
* *[[Group Therapy (Dopen albumi)|Group Therapy]]*, Dopen vuoden 2003 albumi
* *[[Group Therapy (Above & Beyondin albumi)|Group Therapy]]*, Above & Beyondin vuoden 2011 albumi
Rosans

**Rosans** on kunta eteläisessä Ranskassa Hautes-Alpesin departementissa Provence-Alpit-Rivieran alueella. Se sijaitsee noin 65 kilometriä Gapin kaupungista länteen.

Rosansin kylä on luultavasti perustettu 800-luvulla. Kylä on linnoitettu, ja sen keskustassa oleva puolustustorni Tour carrée on rakennettu 1100-luvulla. Torni on neliön muotoinen, ja se on rakennettu niin, että keskipäivän aikaan sen kolme sivua on varjossa. Torni on listattu historialliseksi muistomerkiksi vuonna 1932.

Jacques-le-Majeur-kirkko rakennettiin vuosina 1847–1851. Tyyliltään se edustaa uusklassismia. Kirkon valmistuminen koki monenlaisia vastoinkäymisiä, kuten helmikuun vallankumouksen. Myös valmistumisen jälkeen on ollut vastoinkäymisiä. Kirkonkellot hajosivat vuonna 1918, jolloin niitä soitettiin ensimmäisen maailmansodan päättymisen kunniaksi. Kirkossa pidettiin messu 9. marraskuuta 1970 De Gaullen kuoleman muistoksi. Seuraavana päivänä kirkon holvi romahti.


Tiedosto:Rosans - donjon.jpg|Tour carrée
Tiedosto:Rosans - église.jpg|Jacques-le-Majeurin -kirkko


## Lähteet

## Aiheesta muualla
Antti Virtanen (jääkiekkoilija, 1998)

**Antti Virtanen** (s. 14. maaliskuuta 1998 Kittilä) on suomalainen jääkiekkopuolustaja.

## Ura
### Seuraura
Virtanen on Kittilän Palloseuran kasvatti. Hän siirtyi juniorina sittemmin Rovaniemen Kiekkoon, josta Virtanen siirtyi 15-vuotiaana Oulun Kärppiin kaudeksi 2013–2014. Kaudella 2014–2015 hän nousi seuran B-nuorten varakapteeniksi. Virtanen voitti kauden päätteeksi B-nuorten Suomen-mestaruuden, kuten myös seuraavan kauden 2015–2016 päätteeksi. Kaudella 2016–2017 hän toimi Kärppien A-nuorten varakapteenina. Virtanen jakoi tehoilla 7+18=25 U20 SM-sarjan puolustajien pistepörssin kymmenennen sijan KalPan Eetu Torpströmin ja JYPin Roni Allénin kanssa.

Sioux Falls Stampede varasi Virtasen 182. pelaajana USHL:n varaustilaisuudessa 2017. Hän siirtyi joukkueeseen 2017–2018. Virtanen voitti Stampeden sisäisen tehotilaston lukemalla +14. Vuodet 2018–2022 hän kävi Alaskan yliopistoa Fairbanksissa. Virtasen *Junior-vuosi* 2020–2021 jäi häneltä kokonaan pelaamatta, kun joukkueen kausi peruuntui koronaviruspandemian vuoksi. *Senior-vuotenaan* 2021–2022 Virtanen oli tehoilla 3+16=19 Fairbanksin tehokkain puolustaja Garrett Pyken kanssa.

Toukokuussa 2022 Virtanen teki syyskuun loppuun asti kestävän määräaikaisen sopimuksen SM-liigajoukkue Tapparan kanssa. Hänen sopimuksensa purettiin kuitenkin yhteisymmärryksessä jo elokuussa. Syyskuussa Virtanen siirtyi kauden 2022–2023 kattavalla sopimuksella Ranskan Ligue Magnusissa pelaavan Pionniers de Chamonix'n joukkueeseen. Hän teki miesten pääsarjadebyyttinsä seuraavana päivänä 10. syyskuuta 2024 vieraissa Jokers de Cergya vastaan. Ensimmäisen pääsarjamaalinsa Virtanen teki kymmenennessä ottelussaan 21. lokakuuta 2024 vieraissa Anglet Hormadia vastaan. Hän teki runkosarjassa 43 ottelussa tehot 6+18=24. Virtanen oli kuudella osumallaan Chamonix'n eniten maaleja tehnyt puolustaja Christian Silfverin kanssa. Kaudeksi 2023–2024 hän siirtyi vuoden mittaisella sopimuksella Norjan EliteHockey Ligaenin Lillehammeriin.

Kaudeksi 2024–2025 Virtanen palasi Suomeen ja siirtyi vuoden mittaisella sopimuksella hänen aiemman junioriseuransa Rovaniemen Kiekon Mestis-joukkueeseen. Virtasen runkosarja jäi vain 28 ottelun mittaiseksi ja hän teki niissä 11 tehopistettä.

### Maajoukkueura
Virtanen on pelannut kolme nuorten ja kaksi poikien maaottelua.

## Tilastot

## Lähteet
*
*
*

### Viitteet
Bliss (Tori Amosin kappale)

**Bliss** on yhdysvaltalaisen laulaja-lauluntekijä Tori Amosin kappale vuodelta 1999. Se julkaistiin ensimmäisenä singlenä Amosin albumilta *[[To Venus and Back]]* (1999). ”Bliss” oli ensimmäinen ison levy-yhtiön artistin single, joka oli saatavilla laillisena latauksena. 

Kappale nousi listoille Yhdysvalloissa ja Kanadassa. Se oli ehdolla Grammy-palkinnon voittajaksi.

## Julkaisu
”Bliss” julkaistiin ensimmäisenä singlenä albumilta *[[To Venus and Back]]* Pohjois-Amerikassa 13. elokuuta 1999.  Kappale oli myynnissä sekä fyysisenä singlenä että digitaalisena latauksena. Se oli ensimmäinen ison levy-yhtiön artistin single, joka oli saatavilla laillisena latauksena.
Kappaleelle julkaistiin lisäksi musiikkivideo.

Kaksi vaihtoehtoista versiota kappaleesta on julkaistu myöhemmin kokoelmilla *[[Tales of a Librarian]]* (2003)  *[[A Piano: The Collection]]* (2006). Musiikkivideo on mukana Amosin videojulkaisulla *[[Fade to Red]]* (2006).

## Vastaanotto
Single menestyi erityisen hyvin Kanadassa, missä se nousi listasijalle 7. Yhdysvalloissa se oli singlemyynnin listan sijalla 16 ja Billboard Hot 100 -listan sijalla 91.

Amos sai kappaleesta Grammy-ehdokkuuden. Se oli ehdolla parhaan parhaan naislaulajan rockesityksen palkinnon voittajaksi vuoden 2000 Grammy-gaalassa.

## Singlen kappaleet

## Listasijoitukset

## Lähteet

## Aiheesta muualla
* Bliss-musiikkivideo
Pagpag

**Pagpag** on tagaloginkielinen termi, joka tarkoittaa ravintoloista jääneitä ruuantähteitä. Pagpag valmistetaan kanasta tai lihasta, joka on peräisin usein pikaruokaravintoloista. Tähteet kerätään roskien joukosta, jonka jälkeen ne pestään ja laitetaan ruoaksi. Pagpagia syövät köyhimmät filippiiniläiset, ja sen syöminen on yleisempää kaupungeissa kuin maaseudulla. Rannikkoalueilla pagpag ei ole yhtä yleistä, koska siellä ruokavaliota on helpompi täydentää ylijääneellä saaliilla tai keräilemällä muuta ruokaa. 

Manilan köyhillä alueilla pagpagin myynti on kannattavaa liiketoimintaa, sillä paikalliset saattavat pitää sitä ravitsevana ja tarpeeksi halpana ruokana. Joidenkin asiakkaiden kohdalla pagpag on ainoa liharuoka, johon heillä on varaa. Filippiineillä on myös ihmisiä, joiden päivätyötä on kerätä pagpagia ravintoloista ja jätteiden joukosta.

Pagpagin syönnissä on riskinsä etenkin silloin, jos ruuantähteet ovat olleet jätteiden joukossa jo pidemmän aikaa. Ruoanlaiton aikana tapahtuva kuumentaminen ei välttämättä riitä tuhoamaan lihaan mahdollisesti pesiytyneitä myrkkyjä ja bakteereita. Pagpagin syönti voikin aiheuttaa ripulia, lavantautia ja hepatiittia.

Nimi on peräisin tagalogin kielen termistä pagpag, joka tarkoittaa kirjaimellisesti pölyjen ravistelemista vaatteista tai siivotessa.

Tiedosto:Garbage remains for pagpag.jpg|Pagpagin keräily.
Tiedosto:I collect trash remains for pagpag.jpg|Löytynyt ruuantähde.
Tiedosto:Washing the remains for pagpag.jpg|Pagpagin pesu.


## Lähteet
Ben O’Connor (pyöräilijä)

**Ben O'Connor** (s. 25. marraskuuta 1995 Subiaco) on australialainen maantiepyöräilijä. Hän on sekaviestin maailmanmestari, maantieajon MM-mitalisti ja Espanjan ympäriajon kakkonen.

O'Connor aloitti ammattilaisuransa Navitas Satalyst Racing teamissa vuonna 2015. Hän edusti Avanti IsoWhey Sports -joukkuetta 2016, Team Dimension-Data / NTT Pro Cycling -tallia vuosina 2017–2020 ja AG2R Citroën Team / Decathlon AG2R La Mondiale Teamia vuosina 2021–2024. Kaudesta 2025 alkaen hän on edustanut Team Jayco-AlUla -joukkuetta.

O'Connor voitti Madonna di Campiglioon päättyneen 17. etapin Italian ympäriajossa 2020. Seuraavan vuoden Ranskan ympäriajossa hän voitti yhdeksännen etapin, jonka maalipaikkana oli Tignes, ja sijoittui kokonaiskilpailussa neljänneksi. Hän oli neljäs myös Italian ympäriajossa 2024. Saman vuoden Espanjan ympäriajossa hän voitti Yunqueraan päättyneen kuudennen etapin ja johti sen jälkeen kokonaiskilpailua 13 etapin ajan. Hän sijoittui lopulta toiseksi hieman yli kaksi ja puoli minuuttia Primož Rogličille hävinneenä. Hän saavutti 2024 myös sekaviestin maailmanmestaruuden sekä maantieajon MM-hopeaa 34 sekuntia Tadej Pogačarille hävinneenä. Ranskan ympäriajossa 2025 hän voitti Courcheveliin päättyneen 18. etapin.

## Saavutuksia

Lähteet: Pro Cycling Stats, CycleBase
;2016
:New Zealand Classic, kokonaiskilpailun ja 4. etapin voitto
;2017
:Itävallan ympäriajo, 5. etapin voitto
;2018
:Tour of the Alps, nuorten kilpailun ja 3. etapin voitto
;2020
:Étoile de Bessèges, 4. etapin voitto
:Italian ympäriajo, kokonaiskilpailussa 20:s, 17. etapin voitto, 16. etapilla toinen
;2021
:Tour de Romandie, kokonaiskilpailussa kuudes
:Ranskan ympäriajo, kokonaiskilpailussa neljäs, 9. etapin voitto
;2022
:Katalonian ympäriajo, kokonaiskilpailussa kuudes, 3. etapin voitto
:Tour du Jura, voitto
:Tour de Romandie, kokonaiskilpailussa viides
:Critérium du Dauphiné, kokonaiskilpailussa kolmas
:Espanjan ympäriajo, kokonaiskilpailussa seitsemäs
;2023
:Tour Down Under, kokonaiskilpailussa kuudes
:Critérium du Dauphiné, kokonaiskilpailussa kolmas
:Ranskan ympäriajo. 10. ja 19. etapilla kolmas
;2024
:Vuelta a Murcia, voitto
:UAE Tour, kokonaiskilpailussa toinen, 3. etapin voitto
:Tirreno–Adriatico, kokonaiskilpailussa viides
:Tour of the Alps, kokonaiskilpailussa toinen
:Italian ympäriajo, kokonaiskilpailussa neljäs, 8. etapilla kolmas
:Espanjan ympäriajo, kokonaiskilpailussa toinen, 6. etapin voitto, 9. etapilla kolmas, kokonaiskilpailun johdossa etappien 6–18 jälkeen
:MM-kilpailut, sekaviestissä kultaa, naantieajossa hopeaa
;2025
:Ranskan ympäriajo, kokonaiskilpailussa 11:s, 18. etapin voitto

## Lähteet
European

**European** oli moottoritoimittaja Formula ykkösissä kaudella . European toimittamat moottorit olivat kaudelle  päivitettyjä versioita Ford'n suunnittelemista ja rakentamista kauden 1998 Ford Cosworth Zetec-R V10 moottoreista. Moottorit nimettiin Paul Stoddartin lentoyhtiön European Aviationin mukaan.

## Formula 1 -tulokset

## Aiheesta muualla
* European - ChicaneF1.com
* European - StatsF1.com
Acer (moottori)

**Acer** oli moottoritoimittaja Formula 1:ssä kaudella . Acerin toimittamat moottorit olivat kaudelle  päivitettyjä versioita Ferrarin suunnittelemista ja rakentamista kauden 2000 Ferrari 049C -moottoreista.

## Formula 1 -tulokset

## Aiheesta muualla
* Acer - ChicaneF1.com
* Acer - StatsF1.com
Ramsvikin kirkko

**Ramsvikin kirkko** () on Indre Fosenin kunnassa Norjassa sijaitseva puinen pitkäkirkko vuodelta 1908.

## Lähteet

## Aiheesta muualla
Satwant Pasricha

**Satwant Pasricha** on intialainen psykologi ja parapsykologi, joka työskenteli vuoteen 2009 kliinisen psykologian professorina National Institute of Mental Health and Neurosciences (NIMHANS) -tutkimuslaitoksessa Bangaloressa. Parapsykologina hänet tunnetaan reinkarnaatiotutkimuksistaan, joiden parissa hän työskenteli vuodesta 1974 alkaen. Pasricha on väittänyt tutkineensa yli 500 intialaista reinkarnaatiotapausta 25 vuodesta, ja pitäneensä enemmistöä niistä aitoina. Reinkarnaation ohella Pasricha tutki intialaisten kuolemanrajakokemuksia ensimmäisenä intialaisena.

Pasrichan ura reinkarnaatiotutkijana alkoi 1970-luvulla, kun hän luki sanomalehdestä Ian Stevensonin mainoksen, jossa etsittiin ihmisiä jotka väittivät muistavansa edellisen elämänsä. Vuonna 1974 hän aloitti Stevensonin tutkimusryhmän avustajana selvittämässä intialaisia reinkarnaatioväitteitä. Kolmen vuoden sisällä tutkittaviksi päätyi noin 80 henkilöä, joista valtaosa oli lapsia. Tutkimustyö edellytti vaeltamista haastavassa maastossa, tietojen keräämistä toisinaan vaitonaisilta tutkimuskohteilta ja paikallisia murteita osaavien palkkaamista avustajiksi. Aluksi tutkimuskohteita etsittiin mainosten välityksellä, mutta työn edetessä painopiste siirtyi yhteyshenkilöiden käyttämiseen. Valtaosa tutkimuksista kohdistui lapsiin, koska ”muistojen” katsottiin haalistuvan iän myötä ja aikuisten huomattiin valehtelevan. Tyypillisesti tutkimukset etenivät edellisestä elämästään puhuvan lapsen ja hänen lähipiirinsä haastatteluilla, lapsen käytöksen tarkkailulla ja tietojen tarkistamisella virastoista ja sairaaloista. Enemmistöllä lapsista oli syntymämerkkejä ja vammoja, jotka väitetysti vastasivat edellisessä elämässä saatuja kuolemaanjohtaneita haavoja. Pasrichan parapsykologiset tutkimukset saivat rahoitusta muun muassa Virginian yliopistolta ja Indian Council of Medical Research -tutkimusneuvostolta. Tutkimusten tieteellisyyttä arvosteli muun muassa taikauskoa vastustavan järjestön puheenjohtaja Lokkur Vasanthi Rao, jonka mukaan Pasrichan tutkimuksia ei toteutettu valvotuissa koeolosuhteissa ja reinkarnaatiouskon suosion nousu kytkeytyi hindutva-ideologiaan.

## Lähteet
Varoitus (elokuva)

**Varoitus** (*Предупреждението, Preduprazhdenieto*) on espanjalaisen Juan Antonio Bardemin ohjaama bulgarialais-itäsaksalais-neuvostoliittolainen elämäkertaelokuva bulgarialaisesta kommunistipoliitikosta Georgi Dimitrovista. Elokuvan tapahtumat sijoittuvat Moskovaan, Berliiniin ja Wieniin vuosina 1932–1933, ja Dimitrovia näyttelee Peter Gyurov.

Vuonna 1982 valmistunut elokuva esitettiin tuoreeltaan Helsingissä Neuvostoliiton kulttuuri- ja tiedekeskuksessa sosialististen maiden 13:nnella elokuvaviikolla syyskuussa 1982.

## Lähteet
Strandan kirkko

**Strandan kirkko** voi tarkoittaa seuraavia:

* Strandan kirkko, kirkko Indre Fosenin kunnassa Norjassa
* Strandan kirkko, kirkko Strandan kunnassa Norjassa
Bosnäs

**Bosnäs** on taajama Boråsin kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 468 asukasta vuonna 2021.

## Lähteet

## Aiheesta muualla
Samsung Galaxy A25 5G

**Samsung Galaxy A25 5G** on Samsungin Galaxy A -sarjaan kuuluva älypuhelin, joka julkistettiin joulukuussa 2023.

Samsung Galaxy A25 5G -älypuhelimessa järjestelmäpiirinä toimii Samsungin oma Exynos 1280. Näyttönä käytetään 6,5" Super AMOLED -paneelia, joka tukee 120 Hz virkistystaajuutta. Tallennustilaa ja muistia on valittavissa 128/6 tai 256/8 Gt. Tallennustilaa voidaan myös laajentaa enintään 1 Tt:n suuruisella microSD-muistikortilla.

Galaxy A25 5G että sisältää etukameran lisäksi kolme takakameraa. Pääkameran tarkkuus on 50 megapikseliä ja se tukee FHD tasoista videokuvausta 30 fps kuvanopeudella. Lisäksi käytössä ovat 8 megapikselin ultralaajakulmakamera sekä 2 megapikselin makrokamera. Etukameran tarkkuus on 13 megapikseliä ja se tukee takakameran tapaan FHD videokuvausta 30 fps kuvanopeudella.

Yhteyksien osalta tuettuna on 5G -mobiiliverkko, Wi-Fi 5, Bluetooth 5.3 sekä NFC ja paikannuspalveluista GPS, Glonass, Beidou, Galileo sekä QZSS.

Akun kapasiteetti Galaxy A25 5G:ssä on 5 000 mAh, ja tuettuna on 25 W langallinen lataus. Sormenjälkitunnistin sijaitsee puhelimen kyljessä virtapainikkeessa. Käyttöjärjestelmänä julkaisun yhteydessä on Android 14 Samsungin One UI 6 -ohjelmiston kanssa. Samsung lupasi puhelimelle kuitenkin neljä käyttöjärjestelmäpäivitystä sekä viiden vuoden ajan tietoturvapäivityksiä.

## Lähteet
Michael Claesson

**Michael Claesson** (s. 1. maaliskuuta 1965 Jönköping) on ruotsalainen kenraali, joka on toiminut Ruotsin puolustusvoimien komentajana 1. lokakuuta 2024 lähtien. Hän suoritti asepalveluksensa Norrbottenin panssaripataljoonassa Bodenissa ja on sen jälkeen työskennellyt puolustusvoimissa lähes neljänkymmenen vuoden ajan. Vuosina 2012–2013 Claesson oli mukana ISAF-operaatiossa Afganistanissa, ja ennen puolustusvoimain komentajaksi nimittämistään hän johti Ruotsin puolustusvoimien pääesikuntaa.

## Kunnianosoituksia

*  Suomen Valkoisen Ruusun ritarikunnan 1. luokan komentaja (Suomi)
*  Dannebrogin ritarikunnan 1. luokan komentaja (Tanska, 2024)
*  Kansallinen ansioritarikunnan upseeri (Ranska)
*  Puolustusvoimien kansainvälisten operaatioiden mitali (Norja)
*  Saksan asevoimien kunniamerkki hopearistillä (Saksa)
*  Naton mitali KFOR-opetaariosta (Nato)
*  Naton mitali ISAF-operaatiosta (Nato)

Lähde:

## Lähteet

## Aiheesta muualla
Helge Jung

**Helge Jung** (23. maaliskuuta 1886 Malmö – 3. tammikuuta 1978 Tukholma) oli ruotsalainen kenraali, joka toimi Ruotsin puolustusvoimien komentajana vuosina 1944–1951.

Jung puhui 1930-luvulla sotilaallisen varustautumisen tarpeesta. Toisen maailmansodan aikana hän ilmaisi tukensa Suomelle ja sodan jälkeen vastusti balttien luovutusta. Hän myös toivoi läheistä yhteistyötä Naton kanssa.
## Lähteet

## Aiheesta muualla
Fram2

**Fram2** on SpaceX:n suunnitteilla oleva miehitetty avaruuslento. Se on tarkoitus suorittaa loppuvuodesta 2024. Lento on kryptovaluutoilla rikastuneen kiinalais-maltalaisen Chun Wangin tilaama. Hän toimii myös lennon komentajana.

Lennon kesto on kolmesta viiteen päivää. Lennon on tarkoitus olla ensimmmäinen miehitetty polaariradan avaruuslento. Aiempi suurin miehitetyn avaruuslennon inklinaatio on 65 astetta.

## Miehistö
*Chun Wang, lennon komentaja
*Jannicke Mikkelsen, aluksen komentaja
*Eric Philips, lentäjä
*Rabea Rogge, tehtäväspesialisti

Lento on koko miehistölle ensimmäinen.

## Katso myös
* Luettelo Falcon 9:n laukaisuista

## Lähteet
Moydans

**Moydans** on kunta eteläisessä Ranskassa Hautes-Alpesin departementissa Provence-Alpit-Rivieran alueella. Se sijaitsee noin 62 kilometriä Gapin kaupungista länteen.

Kunnan maisemaa hallitsee 1182 metriä korkea Risou-vuori (*Montagne du Risou*), jonka huippu on Moydansin ja Saint-André-de-Rosansin kuntien rajalla.

Kunnan alueella on vuonna 2013 avattu observatorio, Observatoire des Baronnies provençales. Sen rakentamisessa käytettiin hyväksi entisiä maatalousrakennuksia. Tarkkailupaikkana Hautes-Alpes mahdollistaa 200 selkeää yötä vuodessa.

## Lähteet

## Aiheesta muualla
C/2023 A3 (Tsuchinshan–ATLAS)

**C/2023 A3 (Tsuchinshan–ATLAS)** on Oortin pilven komeetta. Sen viimeisin periheli oli 27. syyskuuta 2024.

Komeetta sai nimensä kiinalaisesta Purppuravuoren observatoriosta, jossa otetussa kuvassa se ensimmäisen kerran havaittiin 9. tammikuuta 2023 Se oli tuolloin kirkkaudeltaan noin 19 magnitudia. 22. helmikuuta Asteroid Terrestrial-impact Last Alert System (ATLAS) -järjestelmä huomasi merkkejä aktiivisuudesta samaisessa kohteessa, joka oli aiemmin luokiteltu asteroidiksi. Löytöhetkellä komeetta oli 7,7 AU:n päässä Auringosta.

Tsuchinshan-ATLAS on peräisin aurinkokunnan ulkolaidalla olevasta Oortin pilvestä.  Lokakuussa 2024 se näkyy paljain silmin länsitaivaalla auringon laskettua. Kirkkaimmillaan se oli 11. lokakuuta, jolloin se kuitenkin oli matalalla ja näkyi vain lyhyen aikaa auringonlaskun jälkeen. Muutamaa päivää myöhemmin se näkyi korkeammalla mutta ei enää yhtä kirkkaana.

## Nimi
Komeetta C/2023 A3 (Tsuchinshan-ATLAS):n nimi muodostuu seuraavasti:

* "C/" komeetta, jonka kiertorata on yli 200 vuotta eli pitkäperiodinen.
* "2023" löytövuosi 2023.
* "A" löytö-puolikuukausi tammikuun ensimmäinen puoli.
* "3" kolmas löytö-puolikuukautensa löydetty komeetta.
* "Tsuchinshan-ATLAS" löytäjätahot. 

## Lähteet